KIRJALLINEN KYSYMYS E-1773/01 esittäjä(t): Mogens Camre (UEN) komissiolle. Eläimiä koskevien eettisten sääntöjen noudattaminen BPRC:ssä.



Virallinen lehti nro 040 E , 14/02/2002 s. 0100 - 0101



KIRJALLINEN KYSYMYS E-1773/01 esittäjä(t): Mogens Camre (UEN) komissiolle (15. kesäkuuta 2001) Aihe: Eläimiä koskevien eettisten sääntöjen noudattaminen BPRC:ssä EU:n komissio on vastuussa siitä, että EU:n taloudellisesti tukemissa tutkimus- ja kehityshankkeissa noudatetaan kaikkia etiikkaa, eläinten hyvinvointia ja ympäristöä koskevia vaatimuksia. Alankomaissa toimivan biolääketieteellisen kädellisten tutkimuskeskuksen (BPRC, Biomedical Primate Research Center) tapauksessa on kyse tällaisten normien laajamittaisesta alittamisesta. Keskuksessa on tällä hetkellä 1 500 kädellistä olosuhteissa, jotka Tanskassa johtaisivat välittömästi poliisitutkintaan. Viittaan CEECE:n (Coalition to End Experiments on Chimpanzees in Europe)(1) julkaisemaan raporttiin BPRC:n toiminnasta sekä Nature-lehden numerossa 411, s. 123, 10. toukokuuta 2001 julkaistuun artikkeliin. Komission on tutustuttava eurooppalaiseen kampanjaan keskuksen sulkemiseksi ja eläinten siirtämiseksi suojelualueille. Kyseisiä eläimiä ei suurelta osin enää käytetä kokeisiin, ja niiden siirtämisen suojelualueille on ilmoitettu maksavan vain puolet niistä kustannuksista, joita ne aiheuttavat BPRC:ssä. Voiko komissio välittömästi huolehtia siitä, että BPRC:lle annettavan taloudellisen tuen ehdoksi asetetaan, että ne kädelliset, jotka elävät keskuksessa täysin mahdottomissa olosuhteissa, siirretään elämään olosuhteissa, jotka täyttävät eläimiin Pohjois-Euroopassa sovelletut eettiset vaatimukset? (1) Box 3384 Brighton, East Sussex BN1 5WB, U.K. Philippe Busquinin komission puolesta antama vastaus (31. heinäkuuta 2001) Kaikkeen eurooppalaiseen tutkimustyöhön, jossa käytetään eläimiä, sovelletaan kokeisiin ja muihin tieteellisiin tarkoituksiin käytettävien eläinten suojelua koskevien jäsenvaltioiden lakien, asetusten ja hallinnollisten määräysten lähentämisestä 24. marraskuuta 1986 annettua neuvoston direktiiviä 86/609/ETY(1). Jäsenvaltioilla on velvollisuus noudattaa direktiiviä. Komissio on kiinnittänyt erityistä huomiota eläinkokeisiin ja eläinten hyvinvointia koskeviin kysymyksiin toteuttaessaan tutkimuksen ja teknologisen kehittämisen viidettä puiteohjelmaa. Viidennestä puiteohjelmasta tehdyn päätöksen(2) liitteessä, joka koskee elämän laatua koskevaa ohjelmaa, samoin kuin Elämänlaatu ja luonnonvarojen hoitaminen -erityisohjelmasta tehdyn päätöksen(3) liitteessä, määritellään tutkimusrahoitusta koskevat säännöt. Niiden mukaisesti eläinkokeet on mahdollisuuksien mukaan korvattava in vitro -kokeilla ja muilla vaihtoehtoisilla menetelmillä. Kaikkien osallistujien, myös biolääketieteellisen kädellisten tutkimuskeskuksen (Biomedical Primate Research Centre, BPRC), on kuvailtava kolmen r:n (replacement, reduction and refinement eli korvaaminen, vähentäminen ja parantaminen) periaatteiden noudattamiseksi ja eläinten hyvinvoinnin suojelemiseksi sovelletut menettelyt. Lisäksi viidennestä puiteohjelmasta tuetaan laajalti tutkimusta, jonka tarkoituksena on kehittää vaihtoehtoja eläinkokeille. Elämän laatua koskevassa ohjelmassa on tehty järjestelmällisesti eettinen erityistarkastus kaikille ehdotuksille, jotka koskevat esimerkiksi muilla kädellisillä kuin ihmisillä suoritettavia kokeita tai siirtogeenisten eläinten luomista. Eettisen tarkastuksen paneelissa on mukana myös eläinsuojeluryhmien edustajia. Eettisessä tarkastuksessa varmistetaan, että kaikessa eläimiä käyttävässä tutkimustyössä noudatetaan direktiivin 86/609/ETY säännöksiä, ja tarkastuksessa myös otetaan huomioon tutkimuksen yleinen hyödyllisyys suhteessa eläinten mahdollisiin kärsimyksiin. Lisäksi tutkimushankkeisiin osallistuvien on haettava asianmukaisen eettisen komitean hyväksyntä ennen tutkimustoiminnan aloittamista. BPRC, joka sijaitsee yhteisön alueella mutta on yhteisöstä riippumaton, on sopimuksissaan sitoutunut täyttämään kaikki kansalliset oikeudelliset ja eettiset vaatimukset. Lokakuussa 2000 Alankomaiden opetus-, kulttuuri- ja tiedeministeriö myönsi BPRC:lle 15 miljoonan Alankomaiden guldenin suuruisen tuen eläinten hyvinvoinnin parantamiseksi. Eläinten elinoloihin onkin tehty useita parannuksia. Monet aiemmin yksittäisissä häkeissä pidetyt makakit ovat nyt yhteisissä tiloissa ulkoilmassa. BPRC:n simpanssiyhdyskunnan muuttamista uusiin tiloihin on valmistellaan parhaillaan. Komissio ei aio kieltää BPRC:ltä osallistumista yhteisön rahoittamiin hankkeisiin niin kauan kuin kansalliset viranomaiset myöntävät sille tarvittavat luvat. (1) EYVL L 358, 18.12.1986. (2) Euroopan parlamentin ja neuvoston päätös N:o 182/1999/EY, tehty 22 päivänä joulukuuta 1998, Euroopan yhteisön tutkimusta, teknologista kehittämistä ja esittelyä tarkoittavia toimia koskevasta viidennestä puiteohjelmasta (1998-2002) (EYVL L 26, 1.2.1999). (3) Neuvoston päätös N:o 1999/167/EY, tehty 25 päivänä tammikuuta 1999, tutkimusta, teknologista kehittämistä ja esittelyä koskevasta erityisohjelmasta Elämänlaatu ja luonnonvarojen hoitaminen (1998-2002) (EYVL L 64, 12.3.1999).